《珠江别意送赵瀫阳太史东归 其五》
明代·霍与瑕

苍旻借木铎，来醒南州梦。天关时命驾，奥旨辟空洞。

清世见游麟，高冈睹仪凤。胡为动归念，弃予增忉痛。

杨柳郁春江，黄莺正初哢。悠哉复悠哉，别意琴三弄。

作者简介：广东南海人，字勉衷。霍韬子。嘉靖三十八年进士。授慈溪知县。以严嵩党羽鄢懋卿巡盐行部，不为礼，被劾罢。后起知鄞县，官终广西佥事。